
וכשילבש המלבוש יברך מלבוש ערומים, ואף שכבר בירך שחרית מלביש ערומים חוזר ומברך כשלובשו, אך אם לבשו שחרית נפטר בברכה זאת. יש אומרים דהקונה כובע כשמשימו בראשו יברך עוטר ישראל בתפארה, ובאזור, יברך אוזר ישראל בגבורה, ויש חולקין. על כן טוב ללבשם פעם הראשונה שחרית ויכוין לפטרם בברכות אלו שאומר אותן בסדר הברכות. קנה לו טלית של מצוה אזי לאחר שעשה בה את הציצית יברך שהחיינו, ואם לא בירך אז יברך בעיטוף הראשון לאחר שבירך להתעטף בציצית.




